Ministrul Educației a declarat la emisiunea „În fața ta” că elevii ar trebui să își facă temele la școală, nu acasă. Mircea Dumitru a spus că elevii stau „nepermis de mult” ca să se pregătească pentru ore și a atras atenția că ideea că un copil trebuie să se ocupe o zi întreagă numai de școală impune asupra elevului un „ritm de lucru și o cantitate de muncă care sunt nerezonabile”.

„Stau mult ca să-și pregătească orele, da, foarte mult, nepermis de mult. După ce termină programul la școală, tot cu școala se ocupă pentru că trebuie să facă aceste teme care li se dau la școală și care, în mod normal, ar trebui rezolvate în timpul în care sunt în școală, nu ar trebui supraîncărcați și acasă. Ideea aceasta ca într-un fel sau altul pe parcursul întregii zilei te ocupi numai de rezolvarea unor teme școlare nu e normală pentru educația actuală și impune asupra copilului un ritm de lucru și o cantitate de muncă care sunt nerezonabile”, a declarat ministrul Educației.

Emisiunea „În fața ta” va fi difuzată duminică, de la ora 13.05, pe Digi24.